Source: https://www.eurorespekt.sk/vlada-zablokovala-pente-majetok-v-hodnote-15-milionov-eur/
Timestamp: 2020-02-26 03:01:42+00:00

Document:
SITA 9 januára, 2020
Slovenská republika vykonala opatrenia na zabezpečenie svojich nárokov z titulu trov konania v žalobe jediného akcionára zdravotnej poisťovne Dôvera.
Vláda zablokovala Pente majetok v hodnote 15 miliónov eur. Vo štvrtok o tom informoval Tlačový a informačný odbor Úradu vlády SR. Slovenská republika vykonala opatrenia na zabezpečenie svojich nárokov z titulu trov konania v žalobe jediného akcionára zdravotnej poisťovne Dôvera. Okresný súd Bratislava I rozhodol 19. júla 2019 vo veci žalobcu HICEE B.V., akcionára zdravotnej poisťovne Dôvera zdravotná poisťovňa, a. s., proti žalovanému Slovenská republika, zastúpená Národnou radou Slovenskej republiky (NR SR), o zaplatenie 750 mil. eur, následne znížených na sumu 200 mil. eur. Na strane žalovaného v spore taktiež intervenovalo Ministerstvo financií Slovenskej republiky a Ministerstvo zdravotníctva Slovenskej republiky. Súd žalobu zamietol v celom rozsahu a priznal žalovanému a intervenientom plnú náhradu trov konania. V rozsudku Okresný súd Bratislava I konštatoval, že žalobca nepreukázal, že prijatím neziskovej novely došlo k takému zásahu, ktorý by sa negatívne prejavil na majetkovej sfére žalobcu, a preto žalobu zamietol.
Vláda Slovenskej republiky v nadväznosti na vydané rozhodnutie okresného súdu schválila 18. decembra 2019 uznesenie, ktorým odporučila predsedovi NR SR a vedúcemu kancelárie NR SR vykonať všetky úkony a súvisiace opatrenia vyplývajúce z rozsudku okresného súdu tak, aby boli chránené a zabezpečené záujmy a majetok Slovenskej republiky. V nadväznosti na prijaté uznesenie SR podala na príslušný holandský súd návrh na zablokovanie prostriedkov na účtoch v Holandsku, ktoré sú vedené v prospech žalobcu. Holandský súd 20. decembra 2019 konštatoval, že žiadosť je opodstatnená. Vydal rozhodnutie, že Slovenská republika je oprávnená žiadať o zablokovanie sumy vo výške 15 647 000 eur na účtoch vedených v holandských bankách.
Podobný zabezpečovací inštitút si uplatnila Holandská spoločnosť Achmea vlastniaca zdravotnú poisťovňu Union. Vtedy na základe jej žiadosti luxemburský súd nariadil zablokovanie slovenského majetku v hodnote 29,5 mil. eur. Na tento majetok bola vykonaná exekúcia po tom, ako v decembri 2012 vyhrala arbitrážny súd so Slovenskou republikou pre zákaz zisku.
Truban a Beblavý organizujú protest pred Digital parkom. Podporí ich aj Andrej Kiska?

References: súd 
 Súd 
 súd 
 súd 
 súd 
 súd 
 súd